**Fulgul**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fulgul

În zbor ușor și legănat

A coborât un fulg de nea

Simetric, elegant și înghețat

S-a așezat în palma mea.

De la căldura mâinii mele

Se risipi răceala-i crudă

Și fulgul cel venit din stele

Muri lăsându-mi palma udă.

Din ce regat îndepărtat

Ascuns de nori, păzit de vânt

Singur a cutezat

Să vină pe pământ?

Din cuibul lui de gheață

Unde-i zăpadă veșnic

Unde crăiese fac din ceață

Strălucitoare diamante-n întuneric.